ငွေမည်းခဝါချခြင်း

**ငွေကြေးခဝါချမှု** သို့ **ငွေမည်းခဝါချခြင်း** (အင်္ဂလိပ်: Money laundering) ဆိုသည်မှာ တရားမဝင်သော နည်းလမ်းများဖြင့် ရရှိလာသော ငွေကြေး သို့မဟုတ် ပိုင်ဆိုင်မှုများ (ငွေမဲ) ကို တရားဝင် ရရှိလာသော ပိုင်ဆိုင်မှုများ (ငွေဖြူ) အဖြစ် ပုံစံပြောင်းလဲခြင်း လုပ်ငန်းစဉ်ကို ဆိုလိုသည်။ ကမ္ဘာတစ်ဝန်းတွင် ရေပန်းအစားဆုံး ငွေကြေးဖြစ်သည့် အမေရိကန်ဒေါ်လာ ငွေစက္ကူများကို ဤလုပ်ငန်းစဉ်တွင် အဓိက အသုံးပြုလေ့ရှိကြသည်။

## အဓိပ္ပာယ်ဖွင့်ဆိုချက်နှင့် အကျုံးဝင်မှု 
ယခင်က ငွေကြေးခဝါချမှုဟူသော ဝေါဟာရကို ဂိုဏ်းဖွဲ့ကျူးလွန်သည့် ဒုစရိုက်မှုများတွင်သာ သုံးစွဲခဲ့သော်လည်း ယနေ့ခေတ်တွင် အမေရိကန် ငွေကြေးထိန်းချုပ်ရေးရုံးကဲ့သို့သော နိုင်ငံတကာ အဖွဲ့အစည်းများက အောက်ပါအတိုင်း ပိုမိုကျယ်ပြန့်စွာ အဓိပ္ပာယ်ဖွင့်ဆိုထားသည် -

* တရားမဝင် လုပ်ကိုင်မှုမှ ရရှိလာသော ဥစ္စာပစ္စည်း သို့မဟုတ် ငွေကြေးကို နည်းလမ်းတစ်ခုခုဖြင့် လွှဲပြောင်းခြင်း။
* အခွန်ရှောင်ခြင်း သို့မဟုတ် စာရင်းအင်း လိမ်လည်ခြင်း။
* ဗြိတိန်နိုင်ငံကဲ့သို့သော အချို့နိုင်ငံများတွင် ငွေကြေးသာမက မည်သည့် စီးပွားရေးပစ္စည်းကိုမဆို အကျုံးဝင်စေခြင်း။

## သမိုင်းကြောင်းနှင့် ဖြစ်ပေါ်လာပုံ 
ငွေကြေးခဝါချမှုသည် အမေရိကန်နိုင်ငံတွင် အရက်တားမြစ်သည့်ခေတ်ကာလများကပင် စတင်အမြစ်တွယ်ခဲ့သည်။ ထင်ရှားသော သာဓကမှာ ၁၉၃၀ ပြည့်လွန်နှစ်များက လူဆိုးဂိုဏ်းဝင် မီယာလန်းစကီး (Meyer Lansky) ဖြစ်သည်။  ၎င်းသည် တရားမဝင်အရက်ရောင်းချမှုမှ ရရှိသောငွေများကို ဆွစ်ဘဏ် (Swiss Bank) လျှို့ဝှက်ချက်ဥပဒေအား အသုံးချ၍ ရှဲကုမ္ပဏီ (Shell Companies) များနှင့် ကမ်းလွန်ဘဏ်ငွေစာရင်းများမှတစ်ဆင့် ခဝါချခဲ့သည်။

"ငွေကြေးခဝါချမှု" ဟူသော စကားရပ်သည် ၁၉၇၀ ပြည့်လွန်နှစ် ဝါးတားဂိတ် (Watergate) အရှုပ်တော်ပုံ ကာလတွင် ဗြိတိန်နိုင်ငံ ဂါးဒီးယန်းသတင်းစာက စတင်သုံးနှုန်းခဲ့ရာမှ ပိုမိုထင်ရှားလာခဲ့သည်။

## ငွေကြေးခဝါချသည့် နည်းလမ်းများ 
ဒုစရိုက်သမားများသည် ၎င်းတို့၏ "ညစ်ပတ်သောငွေ" ကို "သန့်ရှင်းသောငွေ" ဖြစ်စေရန် အောက်ပါအတိုင်း ဆောင်ရွက်လေ့ရှိသည် -

## ဥပဒေနှင့် ထိန်းချုပ်မှုများ 
ငွေကြေးခဝါချမှုကို နှိမ်နင်းရန်အတွက် နိုင်ငံတကာတွင် ငွေကြေးထောက်လှမ်းရေးအဖွဲ့ (FININT) များက စောင့်ကြည့်လျက်ရှိသည်။ ဥပမာအားဖြင့် အမေရိကန်နိုင်ငံတွင် ဒေါ်လာ ၁၀,၀၀၀ ထက်ပိုသော ငွေသားလွှဲပြောင်းမှုများကို ဘဏ္ဍာရေးမှုခင်းများဖော်ထုတ်ရေးကွန်ယက် (FinCEN) သို့ အစီရင်ခံရမည်ဖြစ်သည်။ ဤသို့ တင်းကျပ်သော ဥပဒေများ ချမှတ်ခြင်းဖြင့် အကြမ်းဖက်မှုနှင့် မူးယစ်ဆေးဝါး ရောင်းဝယ်မှုများ၏ ဘဏ္ဍာရေးအရင်းအမြစ်ကို ဖြတ်တောက်ရန် ကြိုးပမ်းကြသည်။

မြန်မာနိုင်ငံသည် ၂၀၂၂ ခုနှစ်တွင် FATF ၏ **Black List** (High-Risk Jurisdictions) တွင် ထည့်သွင်းခံခဲ့ပြီး နိုင်ငံတကာဘဏ်လုပ်ငန်းနှင့် ရင်းနှီးမြှုပ်နှံမှုများအပေါ် အကျိုးသက်ရောက်မှုများ ဖြစ်ပေါ်ခဲ့သည်။ FATF အဖွဲ့က ချမှတ်ထားသည့် အကောင်အထည်ဖော်ရမည့် အချက် ၈ ချက်အနက် မြန်မာနိုင်ငံအနေဖြင့် အချက် ၂ ချက်ကို လိုက်နာဆောင်ရွက်နိုင်ခဲ့ခြင်းကြောင့် ၂၀၂၄ ခုနှစ်တွင် FATF ၏ အရေးယူမှုအသစ်များမှ ကင်းလွတ်ခွင့်ရရှိခဲ့ပါသည်။ အဆိုပါ ဆောင်ရွက်ပြီးစီးခဲ့သည့် အချက်များမှာ ငွေကြေးခဝါချမှု အန္တရာယ်ရှိနိုင်သော နယ်ပယ်များကို ပိုမိုနားလည်သဘောပေါက်အောင် မြှင့်တင်ခြင်းနှင့် ဗဟိုဘဏ်မှတစ်ဆင့် ဟွန်ဒီ (တရားမဝင် ငွေလွှဲလုပ်ငန်း) လုပ်ကိုင်သူများကို မှတ်ပုံတင်ခြင်းနှင့် ကြီးကြပ်ကွပ်ကဲခြင်းတို့ ဖြစ်သည်။ သို့သော်လည်း ကျန်ရှိနေသည့် အချက် ၆ ချက်ဖြစ်သော ငွေကြေးဆိုင်ရာ စုံစမ်းထောက်လှမ်းရေးအဖွဲ့ (MFIU) ၏ လုပ်ငန်းအစီရင်ခံစာများကို အများပြည်သူသို့ ပိုမိုထုတ်ပြန်ရန်၊ နိုင်ငံဖြတ်ကျော် ငွေကြေးခဝါချမှုများကို နိုင်ငံတကာနှင့် ပူးပေါင်းစုံစမ်းရန်၊ ရာဇဝတ်မှုဆိုင်ရာ ပိုင်ဆိုင်မှုနှင့် လက်နက်ပစ္စည်းများကို ပိုမိုထိရောက်စွာ သိမ်းဆည်းရန်နှင့် လူအများအပြား သေကြေစေနိုင်သော လက်နက်ပြန့်ပွားမှုအတွက် ငွေကြေးထောက်ပံ့မှုများကို နည်းပညာအကူအညီဖြင့် ထိရောက်စွာ တားဆီးရန် စသည့်အချက်များကိုမူ ဆက်လက်အကောင်အထည်ဖော်ရန် လိုအပ်နေသေးသည်။

မြန်မာနိုင်ငံတွင် အမျိုးသားကာကွယ်ရေးနှင့် လုံခြုံရေးကောင်စီသည် ဥပဒေအမှတ် ၁၆/၂၀၂၆ ဖြင့် ငွေကြေးခဝါချမှုတိုက်ဖျက်ရေးဥပဒေကို ပြဋ္ဌာန်းခဲ့ပြီး၊ ငွေကြေးခဝါချမှုတိုက်ဖျက်ရေးဥပဒေ(ပြည်ထောင်စုလွှတ်တော် ဥပဒေအမှတ် ၁၁/၂၀၁၄)ကို ဤဥပဒေဖြင့် ရုပ်သိမ်းလိုက်သည်။​

## ကိုးကား